Ja cꞌa Simón Pedro rachbil jun chic discípulo ejeꞌeꞌ quitrarbejel ja Jesús.
Ja jun chic discípulo arjaꞌ otakin rwach rmal ja lokꞌlaj sacerdote in tok xoqui ja Jesús chwa jay ruqꞌuin ja lokꞌlaj sacerdote xoc arjaꞌ chakajaꞌ.
Pro ja Pedro arjaꞌ qꞌuejeꞌ can,
ma xoc ta.
Ja cꞌa discípulo ja otakin rwach rmal ja lokꞌlaj sacerdote arjaꞌ meloji ja bar ocnakto wiꞌ.
Triꞌ cꞌo wiꞌ jun xtan ja nchajini ja ruchiꞌ ja bar natoc wiꞌ.
Ja discípulo xbij tre ja xtan chi nucojto ja Pedro cꞌacꞌariꞌ xocto ja Pedro.
Ja cꞌa tok ocnakto chic ja Pedro bix tre rmal ja xtan:
—¿La maxta atat jun chakajaꞌ at discípulo rxin ja rachi leꞌ ja rbinaꞌan Jesús?
neꞌxi.
—Mni waꞌan,
neꞌe ja Pedro.
Ecꞌo juleꞌ moso ja nesamaj pa jay e cachbil ja pulisiyaꞌ ja nechajin rxin ja Jesús,
cꞌo jun kꞌakꞌ quiboxon como congana tew quimajon rmakꞌic quiꞌ epaꞌl chuchiꞌ.
Ja cꞌa Pedro arjaꞌ jun paꞌloc cuqꞌuin chuchiꞌ ja kꞌakꞌ,
rmajon rmakꞌic riꞌ.
Ja cꞌa Jesús arjaꞌ majtaj rcꞌotic ruchiꞌ rmal ja lokꞌlaj sacerdote,
quewaꞌ cꞌaxax tre riꞌ:
—¿Echinatak ja radiscípulo in nak rbanic ja tijonem nayaꞌ?
neꞌxi.
Ja cꞌa Jesús xbij tre:
—Pro ma pan awatal ta waꞌan tok xinyaꞌ ja tijonem,
ni chiquewach ja winak xintzijon wiꞌ.
Xentijoj pa tak jay xin molbal riꞌil,
xentijoj chipan ja nimlaj templo xin Dios como ni triꞌ wiꞌ nquemol wiꞌ quiꞌ ja raj Israel in ni majun nak ta ja chaka ta pan awatali xinbij chique.
¿Nak tre tok chwe anin nacꞌwaxaj wiꞌ nak rbanic?
Como ja winak ja xentijoj ejeꞌeꞌ bien cotak ja tijonem xinyaꞌ,
mejor chique cꞌa tacꞌwaxaj wiꞌ nak rbanic ja nbin chique,
neꞌe ja Jesús tre.
Ja Jesús tok bitaj rmal ja tzij riꞌ cꞌo jun chique ja pulisiyaꞌ ja recꞌo triꞌ xuyaꞌ jun kꞌaꞌ chi rpalaj in xbij tre:
—¿La rubey ta cꞌa ja chaka quelaꞌ nacꞌulbaꞌ?
Makanaꞌ maquita lokꞌlaj sacerdote ja ntzijon awqꞌuin,
neꞌxi rmal ja pulisiꞌy.
Ja cꞌa Jesús quewaꞌ xbij tre riꞌ:
—Ja wi ma utz ta ja xinbij tabij cꞌa chwe nak ja ma utz ta xinbij nowi rubey ja xinbij ¿nak cꞌa tre tok xinachꞌay?
Queriꞌ xbij tre.
Cꞌacꞌariꞌ ja Anás xutakel chic ja Jesús chwach ja Caifás ja lokꞌlaj sacerdote,
ni cꞌa bacꞌon na wiꞌ ja Jesús.
Ja cꞌa Simón Pedro arjaꞌ kas paꞌloc chiꞌ kꞌakꞌ,
rmajon rmakꞌic riꞌ ja tok cꞌaxax tre:
—¿La maxta atat jun chakajaꞌ at discípulo rxin ja Jesús?
neꞌxi.
Pro ja Pedro ma xuyaꞌ ta trij:
—Ma anin ta,
neꞌe.
Cꞌo cꞌa jun chique ja moso rxin ja lokꞌlaj sacerdote,
arjaꞌ rchꞌalal ja rachi ja kupixel rxquin rmal ja Pedro,
arjaꞌ xcꞌaxaj tre:
—¿La ma atat ta cꞌa xatnutzꞌat chipan ja lugar ja bar chaptaj wiꞌ ja Jesús,
la ma awachbilan ta cꞌa triꞌ?
neꞌ tre ja Pedro.
Pro ja Pedro arjaꞌ ni ma xuyaꞌ ta wiꞌ trij in chaka jalal ja tok xokꞌi ja acꞌ.